Stukkende rybewysmasjien nog in DuitslandFikile Mbalula, minister van vervoer, Dinsdag tydens die bekendstelling van ŉ Covid-19-hulpfonds vir die minibustaxibedryf . (Foto: Twitter / @MbalulaFikile) Die masjien wat Suid-Afrikaanse motoriste se rybewyskaarte vervaardig, is tans in Duitsland nadat dit in November verlede jaar opgepak het. Dit is egter nie duidelik wanneer dié masjien weer sal werk nie. Fikile Mbalula, minister van vervoer, het Dinsdag tydens die bekendstelling van ŉ Covid-19-hulpfonds vir die minibustaxibedryf gesê dat hy buitendien met hierdie “ou masjien” wil wegdoen en binnekort ŉ nuwe masjien (of masjiene) by die eerste kabinetsvergadering gaan voorlê. Intussen moet motoriste wat hul bestuurslisensies hernieu van tydelike rybewyse gebruik maak terwyl ander probleme by lisensiekantore steeds voortduur. “Die ou masjien kom van Duitsland. Geen ander land gebruik nog daai masjien nie. Dis hoekom ons ŉ nuwe kaart met ŉ nuwe masjien gaan vervaardig. “Ons is ver gevorderd [met die nuwe proses], maar ons was aan die slaap met die ou masjien.” Volgens Mbalula het hy die veiligheidskenmerke van die nuwe masjien(e) reeds met die Staatsveiligheidsagentskap uitgeklaar en sal dit hangende die kabinet se goedkeuring in werking gestel kan word. Die minister sê nuwe maatreëls oor wat hierna gaan gebeur, sal intussen aangekondig word. Hy het egter nie oor hierdie maatreëls uitgewy nie. Mbalula het ook Dinsdag opnuut beloof dat motoriste binnekort aanlyn vir die hernuwing van lisensiekaarte, leerling- en bestuurslisensietoetse en vir die aflewering van lisensiekaarte by die huis sal kan betaal. Motoriste ervaar reeds maande lank – nog voordat die masjien die gees gegee het – probleme met die hernuwing van rybewyse. Talle motoriste het ook uitstel vir die hernuwing van hul lisensies gekry in ŉ poging om probleme by lisensiekantore op te klaar. Buiten dat lisensiekantore onder groot korrupsie gebuk gaan, ervaar Suid-Afrikaners ŉ groot gebrek aan beskikbare tydgleuwe om hul rybewyse te hernieu of om daarvoor aansoek te doen. Mbalula het verlede jaar verskeie planne aangekondig om die druk op lisensiekantore te help verlig. Dit het die verlenging van bedryfsure ingesluit, asook die inwerkingstelling van ŉ SMS-stelsel wat motoriste waarsku dat hul rybewyse gaan verval. Teen Augustus verlede jaar kon nagenoeg 1,2 miljoen rybewyse uit 2,8 miljoen lisensies wat verval het nie hernieu word nie. Die inwerkingstelling van aanlyn betalings sou ook versnel word, asook die verskaffing van ŉ nuwe lisensiekaart met verbeterde veiligheidsmaatreëls.